Μαρία Κορινθίου

Πρώτα Χρόνια

Γεννήθηκε στις 30 Δεκεμβρίου 1979 στην Αθήνα και μεγάλωσε στη περιοχή του Παλαιού Ψυχικού. Έχει καταγωγή από την Τήνο και τη Μικρά Ασία, καθώς και ρίζες από τη Βενετία. Σε ηλικία 18 ετών, εγκαταστάθηκε στις ΗΠΑ όπου σπούδασε αρχικά TV Broadcasting στο College of Communication στη Μασαχουσέτη και έπειτα υποκριτική & φωνητική στο The Acting Studio της Νέας Υόρκης. Όσο ήταν στην Αμερική, έπαιξε σε μια διαφήμιση για εταιρία αυτοκινήτων.  
Το 2004, επέστρεψε στην Ελλάδα και ξεκίνησε να παρουσιάζει τη ραδιοφωνική εκπομπή Breakfast στα FM, με τον Μιχάλη Τσαουσόπουλο.

Τηλεόραση

Το τηλεοπτικό της ντεμπούτο ως ηθοποιός, έγινε το 2005, μέσα από τη σειρά του ΑΝΤ1, "Κρυφά μονοπάτια". Ακολούθησε ένα μικρό πέρασμα από τη σειρά "Singles" (2006) και έπειτα ο πρωταγωνιστικός ρόλος στη σειρά "Ο γητευτής" (2007-2008).
Το 2008, συμμετείχε στις σειρές "Υπέροχα πλάσματα" και "Αληθινοί έρωτες" ενώ εμφανίστηκε και στα Mad Video Music Awards με τους Goin' Through και τον Θανάση Τσαλταμπάση, ερμηνεύοντας το τραγούδι "301 και σήμερα". Μετά από ένα διάλειμμα πέντε ετών, επέστρεψε τηλεοπτικά το 2013 και συμμετείχε στις σειρές "Πίσω στο Σπίτι" του MEGA και "Στο ράφι" του Epsilontv. 
Τη σεζόν 2014-2015 είχε πρωταγωνιστικό ρόλο στη σειρά "Όρκος σιωπής" ενώ το 2015 έκανε κι ένα πέρασμα από τη σειρά "Τρίχες". Το 2016, εμφανίστηκε στο MadWalk - The Fashion Music Project όπου μαζί με τις Josephine και Έλενα Τσαγκρινού ερμήνευσαν το τραγούδι της Μέγκαν Τρέινορ, "All About That Bass". Το 2017, παρουσίασε μαζί με τον Τζόρτζιο Σπανάκης, την ολιγόλεπτη εκπομπή μαγειρικής "Saltsa Mia" και συμμετείχε σε πέντε επεισόδια της σειράς του ΑΝΤ1, "Κάτι χωρισμένα παλικάρια". Το 2018, συμμετείχε στο ελληνικό φιλανθρωπικό show χορού του ΑΝΤ1, "Dancing with the Stars" με παρτενέρ τον Ηλία Μπούτση, κατακτώντας την 8η θέση.

Θέατρο - Κινηματογράφος

Η πρώτη της γνωστή εμφάνιση στο θέατρο, έγινε τη σεζόν 2009-2010 με την παράσταση "Φόνος Μετά Μουσικής" στο Θέατρο Αθηναΐς. Ακολούθησαν οι παραστάσεις "Η Παναγία των Παρισίων" (2011-2012, Θέατρο Ορφέας), "50 χρόνια έρωτας" (2012-2013, Doors), "Άνω Κάτω" (2014-2015, Θέατρο Βεάκη), "Μια Πεντάμορφη... Τέρας" (2015-2016, Θέατρο Αθηνά), "Άντρες έτοιμοι για όλα" (2015-2016, Θέατρο Λαμπέτη), "Ένα εξοχικό παρακαλώ" (καλοκαίρι 2016, Θέατρο Αθηνά), "Πετάει Πετάει" (2016-2017, Θέατρο Χυτήριο), "Γοργόνες και Μάγκες" (2017-2018, Θέατρο Broadway) για την οποία ερμηνεία της, έλαβε βραβείο και "Η νεράιδα και το παλικάρι" (2018-2019, Θέατρο Broadway & περιοδεία).
Στον κινηματογράφο έχει συμμετάσχει σε τέσσερις ταινίες. Το "Deep End" (2008), "Λούφα και απαλλαγή Ι4" (2008), "Το σινεμά γυμνό" (2010) και "Μια φορά και ένα... μωρό" (2011).

Maria Korinthiou Collection

Το 2018, ξεκίνησε τη δική της σειρά γυναικείων ρούχων, με την επωνυμία "Maria Korinthiou Collection" σε συνεργασία με την εταιρία "Parizianista".

Συγγραφή

Το 2019, εκδόθηκε το πρώτο της παιδικό βιβλίο, με τίτλο "Η Παραμυθοποιός". Στην εικονογράφηση του συμμετείχε και η κόρη της, Ισμήνη Αϊβάζη.

Οικογένεια

Τον Ιανουάριο του 2008 ξεκίνησε τη σχέση της με τον επίσης ηθοποιό Γιάννη Αϊβάζη και λίγους μήνες αργότερα, στις 18 Νοεμβρίου 2008, γεννήθηκε η κόρη τους, Ισμήνη. Το ζευγάρι παντρεύτηκε στις 15 Σεπτεμβρίου 2010 στην Ανάβυσσο.
Έχει δύο αδελφούς, τον Γιάννη και τον Αντώνη.